
Zagreb, 10.11.2020. 


Epidemiološke preporuke za obilježavanje 18. studenog, 
Dana sjećanja na žrtvu Vukovara 1991.-2020. 


Općenite preporuke 


Obilježavanje Dana sjećanja na žrtvu Vukovara 1991.-2020. u gradovima Hrvatske. 
Preporučuje se da jedinice lokalne samouprave organiziraju na svojim područjima 
obilježavanje Dana sjećanja na žrtvu Vukovara 1991.-2020. kako bi se smanjilo okupljanje 
građana tijekom službenog porgrama 17. i 18. studenog u gradu Vukovaru. 


Organizacija događaja i pozivanje uzvanika. Preporučuje se na dane 17. i 18. studenog 2020. 
organizirati isključivo ona događanja koja su predviđena protokolom obilježavanja 18. 
studenog — Dana sjećanja na žrtvu Vukovara te ne dopustiti organizaciju ikakvih zasebnih ili 
pratećih kolateralnih događanja kako bi se broj osoba u gradu tih dana sveo na najmanju 
moguću mjeru. Prilikom pozivanja uzvanika organizatori i domaćini okupljanja informiraju 
uzvanike o važećim mjerama i daju upute i informacije. Preporučuje se da se na okupljanje 
ne pozivaju osobe starije životne dobi ili oboljeli od kroničnih bolesti. Organizator se 
obvezuje na pridržavanje svih trenutno važećih preporuka Hrvatskog zavoda za javno 
zdravstvo koje se odnose na pojedine dijelove programa (primjerice organizacija 
profesionalnih umjetničkih izvedbi ili vjerskih slavlja). 


Dolazak na mjesto događaja. Ne preporučuje se dolazak sudionika organiziranim prijevozom 
autobusima ili drugim prijevoznim sredstvom, no u slučaju organizacije prijevoza obvezuje se 
prijevoznike na vođenje evidencije putnika i pohranjivanje iste na 14 dana te pridržavanje 
preporuka Hrvatskog zavoda za javno zdravstvo koje se odnose na prijevoz putnika. 


Mjerenje tjelesne temperature prije okupljanja. Svi sudionici okupljanja obvezni su kod 
kuće ujutro prije dolaska na mjesto događaja izmjeriti tjelesnu temperaturu. Ako je viša od 
37,2"C ili ako se osoba osjeća bolesno ili ima bilo koje znakove bolesti (odnosi se na sve 
simptome i znakove bolesti, ne samo na bolesti dišnih puteva), ne može sudjelovati u 
okupljanju. 
Također, osoba ne može sudjelovati na okupljanju bilo koje vrste: 

o ako ima ukućana koji je u samoizolaciji 


o ako je u proteklih 14 dana boravila u inozemstvu, osim ako ima negativan test 
na PCR, ne stariji od 48 sati 

o ako je u proteklih 14 dana imala kontakt s osobom zaraženom SARS-CoV-2 
virusom 

o ako ima neki od sljedećih simptoma: temperatura, kašalj, nedostatak zraka, 
grlobolja, curenje nosa ili gubitak njuha. 


Vidljive obavijesti i podjela akreditacija. Na ulazu u prostor objekta ili otvorenog prostora 
na kojem se odvija dio protokola, neposredno kod ulaza na vidljivom je mjestu potrebno 
postaviti obavijest o obvezi pridržavanja općih higijenskih mjera i mjera fizičke udaljenosti u 
skladu s odlukama Stožera civilne zaštite RH i preporukama Hrvatskog zavoda za javno 
zdravstvo. Akreditacije se trebaju poslati unaprijed uz poziv i uz letak koji će sadržavati 
informacije o osnovnim općim preporukama koje su sastavni dio ovog dokumenta. 


Maske za lice i dezinfekcija ruku. Obvezno je korištenje maski za lice ili medicinskih maski za 
sve sudionike. Sudionici moraju koristiti masku za lice ili medicinsku masku koja prekriva nos 
i usta i na otvorenom i u zatvorenom prostoru. Uz to, na raspolaganju im stalno treba biti 
dezinfekcijsko sredstvo kojim će redovito dezinficirati ruke. Tijekom boravka na okupljanju, 
preporučuje se čim češće dezinficirati ruke. Organizator okupljanja mora na punktovima na 
kojima će biti dostupno dezinfekcijsko sredstvo i maske za lice ili medicinske maske osigurati 
da se ne grupiraju sudionici u većim skupinama te da se prilikom podjele maski i dezinfekcije 
ruku održava čim veća moguća udaljenost između osoba. 


Fizički razmak. Za cijelo vrijeme boravka u svim prostorima, uključujući dolazak i odlazak, 
fizički razmak između svih sudionika, uključujući i akreditirane osobe, na otvorenome treba 
biti najmanje 1,5 metar, a u zatvorenim prostorima 2 metra. Organizator je dužan paziti da 
za svakog sudionika ima isplanirano najmanje 4 m“ prostora. Pravilo fizičke udaljenosti ne 
mora se primjenjivati između članova istog kućanstva ili osoba koje su uobičajeno u bliskom 
kontaktu. Zabranjeno je dolaziti u bliski fizički kontakt svim sudionicima, uključujući 
rukovanje. 


Trajanje protokola i organizacija službenog dijela programa. U svrhu smanjenja rizika od 
širenja koronavirusa preporučuje se maksimalno skraćivanje protokolarnog programa te 
pozivanje minimalnog broja uzvanika. Razmak od 2 metra preporučuje se između i od 
izvođača pjevačkih dionica te glazbenika s puhačkim instrumentima te je nužno osigurati da 
izvođači ne dolaze u bliski kontakt s ostalim sudionicima okupljanja, pa je nužno da razmak 
od pozornice do prvog reda sudionika bude najmanje 4 metra tijekom svih dijelova 
službenog programa u kojima je predviđeno sudjelovanje govornika, pjevanje ili sviranje 
instrumentima. 

Posluživanje hrane, napitaka, pića te podjela obroka. Zabranjuje se bilo kakva vrsta 
posluživanja hrane, napitaka, pića ili podjela obroka tijekom trajanja službenog dijela 
protokola. 


Rad ugostiteljskih objekata. Tijekom obilježavanja Dana sjećanja na žrtvu Vukovara rad 
ugostiteljskih objekata završava u 21 sat. 


Klimatizacijski uređaji, uređaji za grijanje i ventilaciju. U slučaju da se dio programa iz bilo 
kojeg razloga mora odvijati u zatvorenom prostoru, opća preporuka za unutarnje prostore je 
održavanje fizičkog razmaka, obilježavanje sjedećih i stajaćih mjesta te prozračivanje 
otvaranjem prozora, a manje korištenjem ventilacijskih sustava. Pri korištenju ventilacijskih 
sustava preporučuje se ventilacija povećanim postotkom vanjskog zraka koji cirkulira u 
sustav te način rada bez recirkulacije kako bi se poticale promjene zraka koje smanjuju 
koncentraciju potencijalno zaraznih čestica. 


Čišćenje i dezinfekcija prostora. Često dodirivane površine kao što su kvake na vratima, 
ručke na prozorima, radne površine, rukohvati, slavine u toaletima, tipke vodokotlića, 
prekidači za struju, zvona na vratima te druge dodirne površine koje koristi veći broj osoba 
neophodno je dezinficirati prije početka okupljanja. Pri planiranju rasporeda korištenja 
objekata potrebno je osigurati dovoljno vremena za ulazak i izlazak sudionika. 


Utorak 17. studenog 2020. 


19.00 sati 
Paljenje svijeća u dvorištu Nacionalne memorijalne bolnice Vukovar 
Službeni program izmješta se izvan kruga bolnice: 
- < sudionicima se omogućava paljenje svijeća izvan kruga bolnice na posebnom, za to 
određenom mjestu u gradu Vukovaru 
- < paljenje svijeća u krugu bolnice će se organizirati isključivo za delegaciju. 


Srijeda 18. studenog 2020. 


Program obilježavanja Dana sjećanja na žrtvu Vukovara 1991.-2020. ,Vukovar, mjesto 
posebnog domovinskog pijeteta“ 


10.00 sati 

Lokacija Nacionalne memorijalne bolnice Vukovar 

Sudionici ne ulaze u krug bolnice. Protokol događanja izmješta se izvan kruga bolnice. Na više 
lokacija bit će postavljeni punktovi za dezinfkeciju te će covid-redari tijekom programa 
provjeravati drže li se sudionici svih epidemioloških mjera te ostvaruju li propisani razmak. 


10. 30 sati 

Križni put — Kolona sjećanja 

Prihvaća se prijedlog protokola uz izmjenu broja sudionika s preporukom da se njihov broj 
ograniči na najviše 500, pri čemu se kolona kreće u skupinama od 25 osoba koje drže 
međusobni razmak od 1,5 metra a između skupina se mora osigurati razmak od 50 metara. 
Covid-redari moraju pojačati svoje aktivnosti kako bi se osigurala provedba zadanog 
epidemiološkog okvira. Na više lokacija duž kretanja kolone bit će postavljeni punktovi s 
maskama za lice i dezinfekcijskim sredstvima (okvirno na svakih 500 metara uz put kretanja, 
što je ukupno 11 punktova). Tijekom kretanja kolone covid-redari nadzirat će pridržavaju li se 
sudionici svih epidemioloških mjera (nošenje maske te održavanje fizičkog razmaka). 


12.15 sati 

Dolazak Kolone sjećanja na Memorijalno groblje žrtava Domovinskog rata u Vukovaru 
Prihvaća se prijedlog protokola uz izmjenu broja sudionika s preporukom da se njihov broj 
ograniči na najviše 500. Na ulasku u prostor Memorijalnog groblja žrtava Domovinskog rata u 
Vukovaru bit će postavljen punkt s maskama za lice i dezinfekcijskim sredstvima. Sudionici 
Kolone sjećanja koji sa sa sobom ponesu ruže odlaze prema grobovima poginulih i ubijenih 
branitelja i civila te polaganjem ruža na grob pojedinačno odaju počast. Sudionici koji nisu 
predviđeni za daljnje sudjelovanje u protokolu bit će putem razglasa informirani o 
redoslijedu izlaska s groblja. 


12.30 sati 

Polaganje protokolom određenih vijenaca 

Prihvaća se prijedlog protokola. Vijence polažu delegacije. Prema protokolu predviđeno je 
označavanje stajaćih mjesta te će u blizini spomen-obilježja biti postavljen punkt s maskama 
za lice i dezinfekcijskim sredstvima. 


13.00 sati 
Sveta misa za sve žrtve u Domovinskom ratu 

Prihvaća se prijedlog protokola uz obilježavanje stajaćih mjesta na udaljenosti od 1,5 metra 
razmaka između sudionika. Covid-redari moraju pojačati svoje aktivnosti kako bi se osigurala 
provedba zadanog epidemiološkog okvira tijekom održavanja mise. 


14.15 sati 

Završetak događanja. 

Predlaže se organizirati napuštanje lokacije događanja na način da se sudionicima omogući 
odlazak bez većeg grupiranja. Covid-redari moraju pojačati svoje aktivnosti kako bi se 
osiguralo održavanje fizičkog razmaka među sudionicima dok napuštaju mjesto događaja. 


